DA Den Europæiske Unions Tidende CE 33/229

(2004/C 33 E/234)

SKRIFTLIG FORESPØRGSEL E-2172/03

af Johanna Boogerd-Quaak (ELDR) til Kommissionen

(30. juni 2003)

Om: Støtte til udvikling af landdistrikter

Kan Kommissionen besvare følgende spørgsmål på baggrund af Europa-Parlamentets beslutning af 5. juni 2003 om forslag til Rådets forordning om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ophævelse af forordning (EF) nr. 2826/2000 og under henvisning til den opfattelse, Europa-Parlamentet har givet udtryk for i punkt 1?

1. Agter Kommissionen at indføre nye objektive kriterier for landdistrikter?

2. Er Kommissionen i bekræftende fald enig i, at man hidtil i alt for ringe udstrækning har fokuseret på den kategori af landdistrikter, der ligger i nærheden af store byer, som en særlig kategori?

3. Erkender Kommissionen de meget specifikke problemer, der skal løses for at skabe balance mellem bybefolkningens behov og de dertil nødvendige ændringer på landet som f.eks. flere arealer til rekreation, udflugter og naturudvikling?

4. Er Kommissionen enig i, at det er nødvendigt ved udarbejdelsen af nye kriterier at udforme en særlig form for politik for landdistrikter i nærheden af stærkt urbaniserede områder?

Svar afgivet på Kommissionens vegne af Franz Fischler

(5. august 2003)

Kommissionen har omhyggeligt noteret sig Parlamentets beslutning af 5. juni 2003 om forslag til Rådets forordning om ændring af forordning (EF) nr. 1257/1999 om støtte til udvikling af landdistrikterne (1) i forbindelse med reformen af den fælles landbrugspolitik

1. og 4. Da landdistrikterne er så vidt forskellige, findes der ikke nogen fælles og internationalt accepteret definition af begrebet landdistrikt. Kommissionen har ikke for øjeblikket planer om at foreslå nye objektive kriterier for en definition af forskellige typer af landdistrikter, og specielt ikke før den 1. januar 2004, som Parlamentet anmoder om, hvilket Kommissionen finder urealistisk

Udarbejdelse af en typologi med definitioner på forskellige typer af landdistrikter vil først kunne komme på tale i forbindelse med fastlæggelsen af politikken til udvikling af landdistrikterne efter 2006. Selv med denne længere tidshorisont er Kommissionen dog ikke overbevist om, at det vil være nødvendigt med en fælles EU-typologi for at gennemføre EU's landdistriktsudviklingspolitik, og den mener heller ikke, at man ved hjælp af en sådan typologi vil kunne tage højde for alle de forskellige forhold, som vil gøre sig gældende i landdistrikterne i et udvidet EU. Ifølge Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger (2) er det medlemsstaterne, som i forbindelse med udarbejdelsen af deres programmer til udvikling af landdistrikterne har til opgave at definere, hvad de i deres specifikke nationale og/eller regionale sammenhænge betragter som landdistrikter.

2. Kommissionen mener, at de nuværende fleksible regler for gennemførelsen af EU's landdistrikts-udviklingspolitik, som bygger på nærhedsprincippet, og hvor medlemsstaterne derfor spiller en vigtig rolle, allerede i dag giver de medlemsstater eller regioner, som ønsker det, rig mulighed for at målrette foranstaltningerne i deres programmer mod de særlige behov, som gør sig gældende i landdistrikter, der ligger i nærheden af store byer.

3. Kommissionen er enig med det ærede medlem i, at landdistrikter, som grænser op til store byer, ofte har helt andre problemer end afsidesliggende landdistrikter. Det kan fx være problemer som følge af tilflytning med deraf følgende pres på miljø, servicefaciliteter og priser på jord og fast ejendom. Kommissionen er også enig i, at det er vigtigt at finde den rette balance mellem behovene i by og på land for at opnå en bæredygtig udvikling i de landdistrikter, som ligger tæt på store byer.

For at få bedre kendskab til problemerne i bynære landdistrikter igangsatte Kommissionen i september 2002 som led i programmet ESPON (European Spatial Planning Observatory Network) en særlig undersøgelse, som fik navnet »Urban-rural relations in Europe«.

(1) KOM(2003)23 endelig udg.

(2) EFT L 160 af 26.6.1999.